Document ID: /roh_data/filtered/fineweb-2-filterrobots_roh.jsonl.gz/66456

In tecnicist pensiunà dal Radio Rumantsch fa sias spassegiadas sur la vischnanca da Ramosch e passa in territori che ha num Sur Sauogn. El sa dumonda, sche quai è ina restanza dal temp che la prada vegniva sauada. Las retschertgas mussan ch'i dat anc a Scuol in Mantsauogn, ma il toponim tira endament era Sagogn u il vitg Savogno sper Chiavenna en l'Italia. La derivanza da quels nums è intscherta. Ma in toponomast talian mussa che ina sort arschiglia deriva dal latin SAPO, il pled che signifitgava gia tals Romans savun. Nus dumandain pia al Nan da Ramosch dad examinar il terren per verifitgar eventualmain l'arschiglia.